Bothma lank gestraf; nou vir Quade Cooper …Renaldo Bothma, lank geskors (Foto: therugbypaper.co.uk) Die Bulls se vuurvreterflank, Renaldo Bothma, wat Vrydagaand teen die Sunwolves vir ’n hoogvat van die veld gejaag is, is swaar gestraf. Bothma is vir vier weke geskors nadat hy deur ’n vuilspel-hersieningskomitee van Sanzaar, die beheerliggaam van die Superreeks, skuldig bevind is aan ’n gevaarlike hoogvat. Bothma se verhoor het Sondagoggend deur middel van video-konferensie plaasgevind. Die Bulls, wat waarskynlik verwag het dat Bothma swaar gestraf gaan word, het hom, nog voor sy lot bekend was, uit hulle toergroep na Nieu-Seeland en Japan gelaat. Die Springbok Arno Botha is in sy plek gekies. Bothma se skorsing is tot Saterdag 15 April van krag, wat beteken hy sal eers weer vir die Pretorianers se kragmeting op 22 April teen die Cheetahs op Loftus Versfeld oorweeg kan word. ♦ En wat van Quade Cooper? Dié wisselvallige rebel van Australiese rugby is Saterdag vir ’n soortgelyke hoogvat met ŉ swaaiende arm in die Reds se wedstryd teen die Lions op Ellispark van die veld gejaag. Gaan geregtigheid geskied en hy ook ’n maand lank die aksie van die kantlyn af moet dophou? Of sal daar weer dubbele standaarde wees waar Suid-Afrikaanse spelers swaarder gestraf word vir dieselfde oortreding? ’n Mens hou asem op.